Henry George

Henry George (1839–1897) var en selvlært amerikansk politisk økonom og sosialfilosof. Han er kjent for sitt forslag om å innføre skatt på grunnrente. George mente at en slik «enkelskatt» kunne og burde erstatte andre former for beskatning. Tilhengerne av hans økonomiske ideer blir kalt georgister, og deres ideologi georgisme. 

Den norske forfatteren Arne Garborg hadde et samfunnssyn som samsvarte med georgistiske prinsipper. 

Spilldesigneren Lizzie Magie skapte The Landlord’s Game, forløperen til det kjente brettspillet Monopol, for å illustrere de viktigste ideene til Henry George. 

 Liv og verk  
George ble født i Philadelphia, og som 16-åring tok han hyre som sjømann. Etter en tid til sjøs slo han seg ned i California. Etter noen mislykkede forsøk på gullgraving startet han en karriere innen avisbransjen. Han begynte som trykker og endte opp som redaktør og eier.

Under en reise til New York ble George sjokkert over de fattiges levekår i storbyen. Han så det som et paradoks at de fattige i den etablerte storbyen hadde dårligere levekår enn i det mindre utviklede California. Tankene om de fattiges levekår gav tema og tittel til boka Progress and Poverty. Boka kom ut i 1879, og ble en bestselger. På kort tid ble det solgt over 3 millioner bøker. Den dansk-norske versjonen av boka kom ut i 1886, med tittelen Fremskridt og fattigdom.

I boken argumenterer George for at nesten all rikdom fra sosiale og teknologiske fremskritt i en fri markedsøkonomi blir tatt av jordeiere og andre monopolister gjennom økte leiepriser. Han sammenlignet privat eierskap av grunnverdi med tyveri og slaveri. Selv om arbeidere var politisk frie, var de økonomisk ufri, fordi mangel på tilgang til verdifull jord tvang dem til å akseptere dårlige vilkår. Han skrev at det å eie jorden som folk lever på, i praksis var det samme som å eie dem. 

Med andre ord mente George at ulikhet i eierskap av grunnrente den grunnleggende årsaken til fattigdom. George var ikke mot privat eiendom generelt, men han betraktet det som urettferdig at noen kunne hindre andre i å utnytte det naturgitte og tilegne seg samfunnskapte verdier, uten å betale kompensasjon til felleskapet. 

George hadde vært fattig gjennom store deler av livet, og var derfor i stand til å se disse sammenhengene. På sine reiser i USA og utenfor, hadde han sett mange forskjellige samfunn, og han hadde bodd i et California som var i rask vekst og fremgang. Han hadde merket seg spesielt at byggingen av jernbane i California gjorde at jordprisene og leien økte like fort eller enda mer enn lønningene.

 Bibliografi 

 Originalutgivelser 

 1871: Our Land and Land Policy
 1879: Progress and Poverty
 1881: The Irish Land Question
 1883: Social Problems
 1886: Protection or Free Trade
 1891: The Condition of Labor: an Open Letter to Pope Leo XIII; with Encyclopedical Letter of Pope Leo XIII, on the Condition of Labor
 1892: A Perplexed Philosopher
 1893: The land question : Property in land
 1893: Shortest road to the single tax
 1898: The Science of Political Economy (etterlatt uferdig manuskript)

 Norske oversettelser 
 1886: Fremskridt og Fattigdom : en Undersøgelse af Årsagerne til de industrielle Kriser og Fattigdommens Vækst midt under den voksende Rigdom, Huseby og Co. Limit., Kristiania – oversatt av Viggo Ullmann
 1886: Samfundsspørgsmaal, Huseby og Co. Limit., Kristiania – oversatt av Hans Brekke
 1887: Beskyttelse eller Frihandel? : en Undersøgelse af Toldspørsmaalet med særligt Hensyn paa Arbeidets Tarv, Huseby og Co. Limit., Kristiania – oversatt av Joh. Sørensen
 1905: Fremskridt og Fattigdom, Gyldendalske Boghandel Nordisk Forlag, København og Kristiania – oversatt av Jacob E. Lange
 1907: Arbejdets Kår, Gyldendalske Boghandel Nordisk Forlag, København og Kristiania – oversatt av Jacob E. Lange 

 Referanser 

 Eksterne lenker 
 The Henry George Institute
 Online Works of Henry George
 Criticism of copyrights and patents
 Incentives for invention
 Breaking up monopolies
 Henry Georges værker – på dansk

Kategori:Økonomer fra USA
Kategori:Personer fra Philadelphia